**Tisztelt Ebtulajdonos!**

Felhívjuk szíves figyelmét, hogy a veszettség elleni védekezés részletes szabályairól szóló 164/2008 (XII.20.) FVM rendelet 4. § (1) bekezdése értelmében **az állattartó köteles** minden

* **3 hónapos** kort betöltött **ebet 30 napon belül**,
* az első oltást követően **6 hónapon belül**,
* majd **ezt követően évenként**

**veszettség ellen beoltatni saját költségén** az általa választottvalamely szolgáltató **állatorvossal**. A kutyák veszettség elleni védőoltását csak érvényes kamarai működési engedéllyel rendelkező állatorvos végezheti. Az oltást végző állatorvos köteles az oltás beadását a helyszínen az állat oltási könyvében és/vagy az egységes európai állatútlevelében a saját kezű aláírásával és a kamarai bélyegzőjének lenyomatával igazolni.

Az immunizálás **elvégezhető** engedélyezett állategészségügyi szolgáltató létesítményben (**állatorvosi rendelő**), illetőleg, esetleges külön díjazásért, az állattartó kérésére **az állat tartási helyén is**.

Veszettség ellen **csak** elektronikus **transzponderrel** (bőr alá ültetett mikrochip) **megjelölt eb oltható**. 2013. január 1-től kötelező minden 4 hónaposnál idősebb ebnek egyedi azonosítóval (mikrochip) rendelkeznie a 41/2010. Korm. rendelet értelmében. Az állatorvos a mikrochip meglétét bármikor ellenőrizheti, illetve köteles is ellenőrizni.

Az állattartó köteles az oltási könyvet megőrizni, elvesztését be kell jelentenie az állatorvosnál. Az oltási könyvet az immunizálás megtörténtét ellenőrző állat-egészségügyi hatóság felszólítására be kell mutatni, illetve tulajdon átruházás esetén az új tulajdonosnak át kell adni. Továbbá az állattartónak biztosítania kell, hogy az **oltási könyvet a közterületen az ebre felügyelő személy magánál tartsa** az oltás érvényességének bizonyítása céljából.

Az ebek veszettség elleni védőoltásának hatósági felügyeletét a járási hivatal, a védőoltás beadása szakmai és etikai feltételeit a Magyar Állatorvosi Kamara határozza meg. **Az eb veszettség elleni védőoltásának elmulasztása esetén az állat tulajdonosa pénzbírsággal sújtható.**

**Kérjük, ellenőrizze kutyája oltási könyvét, mikor volt utoljára beoltva, és ha szükséges, vigye el oltásra!**

Martonvásár, 2021. április 6.

Dr. Szabó-Schmidt Katalin

jegyző